google/wiki40b huggingface dataset:
Σεμπαστιάν Ρομέρο

Βιογραφικό

Ο Ρόμέρο ή Τσιρόλα,όπως είναι το προσωνύμιό του, γεννήθηκε στη Μπερίσο του Μπουένος Άιρες στις 27 Απριλίου 1978.
Ξεκίνησε την καριέρα του απο την Χιμνάσια Λα Πλάτα και το 1999 μεταγράφηκε στην ισπανική Ρεάλ Μπέτις.
Ακολούθησε ένα πέρασμα απο την Τουλούζ και την Κόρντομπα για να επιστρέψει το 2002 στην Αργεντινή για λογαριασμό της Ρασίνγκ Κλούμπ.Οι εμφανίσεις του με την Ρασίνγκ προξένησαν το ενδιαφέρον του ΠΑΟ ο οποίος τον απέκτησε το καλοκαίρι του 2006.
Στην Ελλάδα έμεινε 2 σεζόν, χωρίς όμως να καταφέρει να δικαιώσει τις προσδοκίες των «πρασίνων», με αποτέλεσμα να επιστρέψει το 2008 στο αργεντίνικο πρωτάθλημα και στην πρώτη του ομάδα, τη Χιμνάσια Λα Πλάτα.

Εθνική Αργεντινής

Το 1997 ως μέλος της Εθνικής Νέων της Αργεντινής,πανηγύρισε την κατάκτηση του Παγκοσμίου Πρωταθλήματος Νέων που διεξήχθη στη Μαλαισία ενώ το 2005 είχε μια συμμετοχή με την Εθνική Αργεντινής.
Κόμης Ιωσήφ Λουδοβίκος Άρμανσπεργκ

Βιογραφικά στοιχεία

Ο Άρμανσπεργκ γεννήθηκε στο Καίτζτινγκ (Kötzting) της Κάτω Βαυαρίας και πέθανε στη έπαυλή του στο Ντίγκεντορφ. Καταγόταν από σπουδαίο παλαιό οίκο ευγενών και από 26 ετών εισήλθε σε κρατικές διοικητικές υπηρεσίες όταν έμπλεος υπέρ της γερμανικής ελευθερίας έσπευσε το 1813 να συναντήσει τον Βαυαρικό στρατό και να προσφέρει μεγάλες υπηρεσίες. Μετά τη συνομολόγηση ειρήνης στο Παρίσι ανατέθηκε σ' αυτόν η διοίκηση του διαμερίσματος των Βοσγίων και στη συνέχεια όλων των μεταξύ του Ρήνου και Μεύση χωρών.
 
Όταν κλήθηκε στο συνέδριο της Βιέννης, υπερασπίσθηκε με πάθος τα συμφέροντα της Βαυαρίας. 
Το 1816 και 1817 μετείχε στο έργο των επιτροπών του Ρήνου και του Δούναβη απ' όπου και άρχισε να ασχολείται με διεθνή θέματα. Αργότερα διορίστηκε νομάρχης, θέση από την οποία οποία επέδειξε ιδιαίτερο ζήλο οικονομικής ανάπτυξης, γεγονός το οποίο, το 1820, τον οδήγησε στον διορισμό του ως διευθυντή του γενικού λογιστηρίου του κράτους. Στη συνέχεια εξελέγη βουλευτής, όμως για ελάχιστες ψήφους δεν εξελέγη πρόεδρος της βουλής, πέτυχε όμως τη θέση του αντιπροέδρου, όπου και διακρίθηκε ως σπουδαίος ρήτορας. Υπό την ειδικότητα αυτή ετέθη επικεφαλής της αντιπολίτευσης των συντηρητικών φιλελεύθερων υποστηρίζοντας ένθερμα τη δημιουργία δημοτικών συμβουλίων για πρώτη φορά στη χώρα.
Όταν ανήλθε στον Βαυαρικό θρόνο ο πατέρας του Όθωνα, ο Λουδοβίκος Α΄, τον κάλεσε να αναλάβει την αναδιοργάνωση των δημοσίων υπηρεσιών του κράτους Έτσι όλοι σχεδόν οι διοργανωτικοί νόμοι που ακολούθησαν ήταν έργο του Άρμανσπεργκ, με συνέπεια να καταλάβει τη θέση του συμβούλου επικρατείας αναλαμβάνοντας και υπουργός των Οικονομικών και των Εσωτερικών. Ως υπουργός των Οικονομικών πέτυχε την τελωνειακή ένωση όλων των τότε γερμανικών χωρών, που θεωρείται και η πρώτη που σημειώθηκε στην Ευρώπη, και ταυτόχρονα την οικονομική ανόρθωση της Βαυαρίας.

Παρά ταύτα αντιδρώντας συστηματικά στις διάφορες απαιτήσεις της Παπικής Αυλής της Ρώμης προκάλεσε το μίσος της παπικής καμαρίλας, του Μονάχου και του συνόλου σχεδόν του καθολικού κλήρου, που αντιδρούσαν σε κάθε φιλελεύθερο νέο θεσμό που εισήγαγε. Κατάληξη αυτού του συνεχή πολέμου ήταν η απώλεια του χαρτοφυλακίου του. Ο βασιλιάς όμως για να τον ανταμείψει για το τεράστιο έργο που είχε επιτελέσει τον διόρισε πρέσβη στο Λονδίνο, θέση που τελικά ο Άρμανσπεργκ δεν αποδέχθηκε προτιμώντας την οριστική απόσυρσή του από τα δημόσια πράγματα, ιδιωτεύοντας στα κτήματά του.
 
Από το 1828 διατελούσε ισόβιος σύμβουλος επικρατείας, καθώς και ισόβιο μέλος της Γερουσίας της Βαυαρίας.  
Το 1832 μετά από παράκληση του Βασιλέως της Βαυαρίας δέχθηκε να μεταβεί στην Ελλάδα ως μέλος της τριμελούς Αντιβασιλείας, της οποίας του ανατέθηκε η προεδρία. Άλλα μέλη της Αντιβασιλείας ήταν ο καθηγητής Γεώργιος Λουδοβίκος φον Μάουρερ και ο υποστράτηγος Καρλ Βίλχελμ φον Χάιντεκ.
Φυσικός

Σπουδές

Προκειμένου να σπουδάσει κανείς φυσική, είναι απαραίτητη η παρακολούθηση ενός κύκλου μαθημάτων μιας πανεπιστημιακής σχολής. Η ελάχιστη διάρκεια σπουδών είναι τα 4 χρόνια. 
Με την παρακολούθηση μιας πανεπιστημιακής σχολής, ο φυσικός σχηματίζει μια σφαιρική αντίληψη της φυσικής, ενώ είναι ικανός να χρησιμοποιήσει βασικά φυσικομαθηματικά εργαλεία. Σε προπτυχιακό επίπεδο παρέχονται γνώσεις στους παρακάτω κλάδους: κλασική φυσική, αστρονομία, μηχανική, ηλεκτρομαγνητισμός, κυματική, οπτική,πληροφορική, φυσική στερεάς κατάστασης, σύγχρονη φυσική, πυρηνική φυσική και κβαντική μηχανική. Επίσης, δίνονται και οι απαραίτητες μαθηματικές γνώσεις, όπως γραμμικής άλγεβρας, απειροστικού λογισμού, διαφορικού λογισμού, διανυσματικής ανάλυσης και διαφορικών εξισώσεων.
Σήμερα, πολλοί φοιτητές στρέφονται σε μεταπτυχιακές σπουδές στη φυσική καθώς ο βαθμός εξειδίκευσης στα διάφορα πεδία ολοένα και αυξάνει. Με τις μεταπτυχιακές σπουδές, ο φυσικός ειδικεύεται αρχικά σε κάποιο πεδίο της φυσικής και στη συνέχεια πραγματοποιεί έρευνα πάνω σε αυτό.

Έρευνα

Η έρευνα που διεξάγει ο κάθε φυσικός μπορεί να είναι είτε θεωρητική, είτε πειραματική. 
Στον θεωρητικό τομέα, οι φυσικοί προσπαθούν να διατυπώσουν θεωρίες οι οποίες εξηγούν τα διάφορα φυσικά φαινόμενα. Οι θεωρίες αυτές θα πρέπει να είναι συμβατές με τα αντίστοιχα πειράματα, αλλιώς θα πρέπει να τροποποιηθούν. Ο κλάδος αυτού του είδους έρευνας, καλείται και θεωρητική φυσική.
Στον πειραματικό τομέα, οι φυσικοί ελέγχουν κατά κύριο λόγο την ισχύ των προτεινόμενων θεωριών, είτε επιβεβαιώνοντάς τες μέσω πειραμάτων, είτε διαψεύδοντάς τες ανακαλύπτοντας κάτι καινούριο. Έτσι, η θεωρητική και η πειραματική έρευνα αλληλοσυμπληρώνονται. 
Η θεωρητική έρευνα μπορεί να γίνει σχεδόν οπουδήποτε καθώς στηρίζεται σε φυσικομαθηματικές σχέσεις. Κατά συνέπεια, δεν απαιτεί κάτι παραπάνω από χαρτί και μολύβι, και προαιρετικά, έναν ηλεκτρονικό υπολογιστή. Αντίθετα, τα πειράματα φυσικής διεξάγονται μόνο σε εργαστήρια, όπου υπάρχουν και οι ειδικές διατάξεις και συνθήκες ώστε να διεξαχθεί το πείραμα. Πολλές φορές μάλιστα, τα πειράματα αυτά είναι πολυδάπανα, όπως στην περίπτωση των πειραμάτων πάνω στη φυσική υψηλών ενεργειών, που διεξάγονται σε επιταχυντές σωματιδίων.

Διακρίσεις και βραβεία

Το μεγαλύτερο βραβείο που απονέμεται σε φυσικούς είναι το Νόμπελ Φυσικής το οποίο απονέμεται από το 1901 από τη Σουηδική Βασιλική Ακαδημία των Επιστημών.
Ουγγρικές προεδρικές εκλογές (2017)

Έμμεσες προεδρικές εκλογές διεξήχθησαν στην Ουγγαρία  στις 13 Μαρτίου 2017. Ο Γιάνος Άντερ εξελέγη αρχηγός του κράτους της Ουγγαρίας για μια δεύτερη θητεία.

Πλαίσιο

Μετά το ξέσπασμα της διαμάχης αναφορικά με τη διδακτορική διατριβή του που εκπονήθηκε το 1992 (κατηγορήθηκε για λογοκλοπή), ο πρόεδρος Παλ Σμιτ ανακοίνωσε την παραίτησή του στην Εθνική Συνέλευση στις 2 Απριλίου 2012. Νέος πρόεδρος εξελέγη ο Γιάνος Άντερ στις 2 Μαΐου, για θητεία πέντε ετών με ψήφους 262-40, και ανέλαβε καθήκοντα στις 10 Μαΐου 2012.

Εκλογικό σύστημα

Σύμφωνα με το ισχύον Σύνταγμα της Ουγγαρίας που εγκρίθηκε από την κυβέρνηση συνασπισμού των Fidesz–KDNP το 2011, ο Πρόεδρος πρέπει να εκλέγεται σε μυστική ψηφοφορία, όχι νωρίτερα από εξήντα, αλλά όχι αργότερα από τριάντα ημέρες πριν από τη λήξη της θητείας του προηγούμενου κατόχου του αξιώματος, ή σε περίπτωση που η εντολή του ή εντολή της τερματίστηκε πρόωρα, εντός τριάντα ημερών από τη λήξη. Το σύνταγμα εξουσιοδοτεί τον πρόεδρο της Εθνικής Συνέλευσης να ορίσει την ημερομηνία για τις εκλογές.
Ο υποψήφιος πρόεδρος χρειάζεται την έγγραφη έγκριση της υποψηφιότητας από τουλάχιστον το ένα πέμπτο των μελών του Κοινοβουλίου (περίπου 40 βουλευτές), οι οποίοι δεν μπορούν να ορίσουν περισσότερους από έναν υποψήφιο. Στον πρώτο γύρο των εκλογών, απαιτείται η πλειοψηφία των 2/3 από όλους τους εν ενεργεία βουλευτές, ώστε να εκλεγεί ο πρόεδρος. Αν αυτή η προϋπόθεση δεν πληρούται, πραγματοποιείται ένας δεύτερος γύρος μεταξύ των δύο υποψηφίων που έλαβαν το μεγαλύτερο και το δεύτερο υψηλότερο αριθμό ψήφων στον πρώτο γύρο. Από το 1990, δεν υπάρχουν περισσότεροι από δύο υποψήφιοι σε κάθε προεδρική εκλογή. Στη συνέχεια, η απλή πλειοψηφία των μελών του κοινοβουλίου που ψήφισαν είναι αρκετή.
Καβάσιλα Ηλείας

Ιστορία

Η ονομασία του χωριού προέρχεται από τον Άγιο Νικόλαο Καβάσιλα όπου μόνασε στην περιοχή και ίδρυσε την ομώνυμη μονή. Αναφέρεται πρώτη φορά, σε Οθωμανική φορολογική απογραφή του 1461 με 15 κατοίκους και στην Ενετική απογραφή Γκριμάνι το 1700 σαν Άνω Καβάσιλα με 45 κατοίκους και Κάτω Καβάσιλα με 150 κατοίκους. 
Το χωριό, από το 1912 με το ΦΕΚ 256Α - 28/08/1912, αποτέλεσε την κοινότητα Καβάσιλων με μοναδικό οικισμό τα Καβάσιλα έως το 1997, που αποτέλεσε δημοτικό διαμέρισμα του Δήμου Γαστούνης. 
Από το 2011 ανήκει στον Δήμο Πηνειού.

Μονή Αγίου Νικολάου

Στα όρια του χωριού βρίσκεται το μοναστήρι του Αγίου Νικολάου (σήμερα χωρίς μοναχούς). Οι χώροι της μονής αρθρώνονται γύρω από τετράγωνη αυλή με πηγάδι στη μέση· η μία πλευρά της αυλής κλείνει από τη μονόχωρη μικρή εκκλησία και οι άλλες δύο από τις πτέρυγες των κελιών σε σχήμα Γ. Πίσω από την εκκλησία της μονής υπάρχει το περίκεντρο κτίσμα του Γολγοθά (κατασκευάστηκε κατά τη δεκαετία του 1980) και λίγο πιο πέρα γήπεδο και ανοιχτό θέατρο. 
Στις 10 Μαΐου, εορτάζεται η μνήμη του Αγίου Νικολάου με την τέλεση του εθίμου της κουλούρας, δηλαδή αγώνα δρόμου με έπαθλο μια κουλούρα. Στα μέσα Αυγούστου γίνεται η Γιορτή του Κρασιού, με έκθεση αγροτικών προϊόντων, τραγούδι, χορό, και φυσικά άφθονο κρασί.

Αθλητισμός- Πολιτισμός

Στα Καβάσιλα δραστηριοποιείται ο Ατρόμητος Καβάσιλων μέλος της Ε.Π.Σ. Ηλείας, ο οποίος αγωνίζεται στο κοινοτικό γήπεδο που διαθέτει φυσικό χλοοτάπητα.
Βραχυχίτων ο σφενδαμνόφυλλος

Ονομασία και ετυμολογία

Ο Brachychiton acerifolius, περιγράφηκε για πρώτη φορά το 1855 από τους W. Macarthur και C. Moore. Μερικές φορές γράφεται ως Brachychiton acerifolium, κάτω από την υπόθεση ότι το όνομα του γένους Brachychiton (στα Ελληνικά) είναι ουδέτερο. Στην πραγματικότητα, το Brachychiton, είναι αρσενικό (είναι ένα bahuvrihi, και το πρώτο συστατικό είναι το περιγραφικό στοιχείο) και ως εκ τούτου το σωστό επίθετο του είδους είναι acerifolius. Η ονομασία Brachychiton προέρχεται από το Ελληνικό brachys, που σημαίνει ΄κοντό΄ και chiton, ένα είδος ΄χιτώνα΄, αναφορικά με την επίστρωση των σπόρων προς σπορά. Το συγκεκριμένο επίθετο acerifolius υποδηλώνει την εμφάνιση του φυλλώματος με εκείνη του γένους Acer, των σφενδάμων.

Συνήθεια

Αυτό το δέντρο είναι ανεκτικό σε εύκρατα κλίματα και τώρα πλέον καλλιεργείται παγκοσμίως για την ομορφιά του. Ωστόσο, το μέγιστο ύψος των 40 m (130 ft) επιτυγχάνεται μόνο μέσα στο αρχικό, θερμότερο περιβάλλον. Συνήθως, φύεται και φτάνει περίπου το ύψος των 20 m (66 ft).

Φύλλωμα και άνθη

Ομοίως με τους kurrajong συγγενείς, τα φύλλα είναι μεταβλητά, με έως και 7 βαθύς λοβούς. Είναι φυλλοβόλο - που ρίχνει τα φύλλα του, μετά την ξηρή περίοδο. Η εντυπωσιακή ανθοφορία εμφανίζεται στα τέλος της άνοιξης και το νέο φύλλωμα είναι έτοιμο για τις καλοκαιρινές βροχές. Σε περιοχές όπου ο χειμώνας δεν είναι ιδιαίτερα ξηρός, αυτός ο φυσικός ρυθμός μπορεί να γίνει κάπως ασταθής και το δέντρο μπορεί να ανθίσει μόνο εν μέρει.
Τα άνθη είναι ερυθρές καμπάνες με 5 εν μέρει συγχωνευμένα πέταλα. Οι σαν περικάρπιο καρποί (τεχνικά γνωστοί ως θυλάκια) είναι σκούρο καφέ, πλατύς, σχήματος βάρκας και μήκους περίπου 10 cm. Περιέχουν μάζες λεπτών τριχών που κολλούν στο δέρμα των ανθρώπων, καθώς και κίτρινους σπόρους. Είναι θρεπτικοί και τρώγονται από τους Ιθαγενείς μετά το ψήσιμο.
Δολάριο Κιριμπάτι

Κέρματα

Τα κέρματα έκαναν για πρώτη φορά την εμφάνισή τους το 1979 και ήταν του 1, των 2, 5, 10, 20 και 50 λεπτών και 1 δολαρίου. Τα κέρματα είναι ίδια στο μέγεθος με τα αντίστοιχα αυστραλιανά κέρματα, με εξαίρεση τα κέρματα των 50 λεπτών (μικρότερα και στρογγυλά) και του 1 δολαρίου (μεγαλύτερα και δωδεκαγωνικά).
Ελένη Κονσολάκη

Σταδιοδρομία - δραστηριότητες

Επί 30 περίπου χρόνια διατέλεσε αρχαιολόγος της “ΚΣΤ΄ Εφορείας Προϊστορικών και Κλασικών Αρχαιοτήτων”, της οποίας σήμερα είναι επίτιμη διευθύντρια.

Ανασκαφικό έργο

Η Ελένη Κονσολάκη ασχολήθηκε στον τομέα των ανασκαφών με την εξέταση των αρχαίων θησαυρών των περιοχών της Τροιζηνίας, του Πόρου και των Μεθάνων. Στο έργο της δίνεται ιδιαίτερη αναφορά στις ανασκαφές της πόλης των Μεθάνων, το 1990, όταν ανακάλυψε μυκηναϊκό ιερό,  από το οποίο ανεβρέθηκαν πάνω από 150 «λατρευτικά ειδώλια» (μικρές φιγούρες από πηλό, θεοτήτων, αγαπημένων προσώπων, ζώων, άλογα με τους αναβάτες, κλπ.)

Ανασκαφές στις Τροιζήνα

Ερεύνησε την Ακρόπολη της Μαγούλας, κοντά στο Γαλατά, δίπλα στο νησί του Πόρου διαπιστώνοντας ότι πρόκειται για κατασκευή της μυκηναϊκής περιόδου.  Ανακάλυψε επίσης αρκετά μυκηναϊκά κτίρια τα οποία δείχνουν ότι η περιοχή της Τροιζήνας, εκτός από την μεγάλη σημασία για την εποχή εκείνη, φέρνει επίσης τον  Μυκηναϊκό πολιτισμό  και τον Μινωικό πολιτισμό πιο κοντά.  Αυτό επιβεβαιώνει, τρόπο τινά, και τον μύθο με τον διάσημο ήρωα Θησέα, ο οποίος νίκησε τον Μινώταυρο.

Ανασκαφές στα Μέθανα

Στις ανασκαφές στον Άγιο Κωνσταντίνο, περίπου 3 χιλιόμετρα από τα Μέθανα ανακαλύφθηκε από την Ελένη Κονσολάκη Μυκηναϊκό ιερό, με ίχνη θυσιών, και πολλά πήλινα ειδώλια. Η χερσόνησος των Μεθάνων, πλέον, σημειώνεται ως αρχαιολογικά προστατευόμενη περιοχή.

Ανασκαφές στον Πόρο

Ανασκαφικές έρευνες στην περιοχή του Πόρου, στον Κάβο Βασίλη, στη βραχονησίδα Μόδι, στο Μπίστι  και σε 8 συνολικά περιοχές, όπου διαπιστώθηκαν σημαντικά αρχαιολογικά ευρήματα τα οποία κατέστησαν τον Πόρο ως ένα σημαντικό αρχαιολογικό προορισμό.  Το ερευνητικό έργο της για το νησί του Πόρου, ανακοινώθηκε στο συνέδριο για την ιστορία του Σαρωνικού το 1998. Στον Πόρο διεξάγεται έρευνα στο Ιερό του Ποσειδώνα σε συνεργασία  με τον Σουηδό αρχαιολόγο και διευθυντή του Σουηδικού Αρχαιολογικού Ινστιτούτου Αθηνών Άρτο Πέντινεν (Arto Penttinen), ο οποίος είναι επίσης επικεφαλής του ερευνητικού προγράμματος "Καλαυρεία: η πόλη, ο θεός, η θάλασσα" και ο οποίος ανασκάπτει στον χώρο του Ιερού, από το 1997 έως σήμερα.

Ανασκαφές στη βραχονησίδα Μόδι

Ανασκαφές το 1999, με την συμβολή του εκδότη και δημοσιογράφου, Αδώνιδος Κ. Κύρου στη βραχονησίδα Μόδι (ή Λιοντάρι) και τον Κάβο Κοκορέλι στον Πόρο, ακριβώς απέναντι από τη βραχονησίδα.

Ανασκαφή στον Πόρο, στη θέση «Κάβος Βασίλη»

Σε ανασκαφική έρευνα, που πραγματοποίησε στη θέση «Κάβος Βασίλη» του Πόρου, η  Ελένη Κονσολάκη ανακάλυψε τμήμα εκτεταμένου πρωτοελλαδικού οικισμού. Η ακμή του οικισμού αυτού, με βάσει τα ανευρεθέντα κεραμικά ευρήματα, τοποθετείται στην πρωτοελλαδική Ι περίοδο.

Συμβολή στον εκσυγχρονισμό του Αρχαιολογικού Μουσείου Πόρου

Σημαντική είναι επίσης η συμβολή της στον εκσυγχρονισμό του Αρχαιολογικού Μουσείου Πόρου και στα εκπαιδευτικά προγράμματα που υλοποιήθηκαν στον Πόρο για τη γνωριμία μαθητών του Λυκείου με τον αρχαίο πολιτισμό.

Εργογραφία

Στην εργογραφία της περιλαμβάνονται αρκετά επιστημονικά άρθρα και αναφορές-εκθέσεις, συμμετοχές σε ελληνικά και διεθνή αρχαιολογικά συνέδρια.  Μεγάλο είναι επίσης το έργο της με διαλέξεις και ομιλίες.
Χιρόσι Γιοσίντα

Βιογραφία και έργο

Ο Χιρόσι Γιοσίντα γεννήθηκε στην πόλη Κουρούμε στην Κιισού την 19η Σεπτεμβρίου 1876. Έδειξε μία πρώιμη τάση προς την τέχνη που ενθαρρύνθηκε από τον θετό του πατέρα που ήταν δάσκαλος ζωγραφικής σε δημόσια σχολεία της Ιαπωνίας. Σε ηλικία 19 χρονών πήγε στο Κυότο για να μαθητεύσει υπό τον Ταμούρα Σκοριι που ήταν ένας γνωστός δάσκαλος της δυτικότροπης ζωγραφικής. Στη συνέχεια μαθήτευσε στον Κογιάμα Σοτάρο, στο Τόκυο για άλλα 3 χρόνια.
Το 1899, ο Γιοσίντα είχε την πρώτη του έκθεση στο Μουσείου Τέχνης του Ντιτρόιτ και στη συνέχεια ταξίδεψε στην Βοστώνη αλλά και στην Ευρώπη. Το 1920 ο Γιοσίντα παρουσίασε την πρώτη ξυλογραφία του στο εργαστήριο Γαουαταναμπί, που οργανώθηκε από τον Γουαταναμπί Σοτζαμπούρο (1885-1962), εκδότης και υπέρμαχος του ρεύματος σιν χάνγκα. Ωστόσο η συνεργασία του Γιοσίντα με τον Γουαταναμπί διεκόπη σύντομα λόγω του σεισμού στο Καντό το 1923.
Το 1925, προσέλαβε μία ομάδα επαγγελματιών χαρακτών και τυπωτών και δημιούργησε το δικό του εργαστήριο. Τα έργα του τυπωνόταν από την επίβλεψή του. Ο Γιοσίντα συνδύασε το ουκίγιο-ε με την αρχή σοσάκου χάνγκα και δημιούργησε μία τρίτη σχολή τέχνης ενδιάμεση των σιν χάνγκα και σοσάκου χάνγκα.
Ο Hiroshi Yoshida εκπαιδεύτηκε στην Δυτική παράδοση ζωγραφικής (ζωγραφική με λάδι) που υιοθετήθηκε από την Ιαπωνία κατ'α τη διάρκεια της Μειτζί περιόδου (εκμοντερνισμός). Ο Γιοσίντα χρησιμοποίησε παρόμοια μοτίβα και χρησιμοποίησε διαφορετικές χρωματικές αποχρώσεις για να υπαινιχθεί διαφορετικές ψυχικές διαθέσεις. Το έργο Ιστιοφόρα πλοία είναι το πιο χαρακτηριστικό παράδειγμα αυτής της τεχνικής. Τα ταξίδια του Γιοσίντα επηρέασαν βαθειά το έργο του. Το 1931 κυκλοφόρησε μία σειρά εντύπων που απεικόνιζαν σκηνές από την Ινδία, το Πακιστάν, το Αφγανιστάν και την Σινγκαπούρη.

Εκδόσεις

Japanese Woodblock Printing, comprehensive guide to the craft of woodblock printing written by Hiroshi Yoshida was published by The Sanseido Company, Ltd. in Tokyo and Osaka in 1939.
Ισθμός

Ο ισθμός είναι στενή λωρίδα εδάφους που χωρίζει δύο όχθες (συνήθως θαλασσών) και με τη σειρά του συνδέει δύο μεγαλύτερες μάζες εδάφους. Μορφολογικά είναι το αντίθετο του πορθμού (ή γενικά του αμφίγειου) ο οποίος χωρίζει δύο μάζες εδάφους.
Οι ισθμοί είναι από γεωγραφικής άποψης καλές θέσεις για να κατασκευαστούν κανάλια (τεχνητοί πορθμοί). Το κανάλι του Παναμά (ή διώρυγα του Παναμά), π.χ., συνδέει τον Ατλαντικό και τον Ειρηνικό ωκεανό, με αποτέλεσμα να μειώνει αισθητά το χρόνο πλεύσης μεταξύ των ακτών ανατολικής και δυτικής Αμερικής.
Ερρίκος Γουλιέλμος Ντόβε

Βιογραφία

Ο Ερρίκος Ντόβε γεννήθηκε στη Λέγνικα στις 6 Οκτωβρίου του 1803. Σπούδασε φυσικές επιστήμες στο Πανεπιστήμιο του Μπρεσλάου και στη συνέχεια στο Πανεπιστήμιο του Βερολίνου όπου το 1829 ανέλαβε καθηγητής της φυσικής φιλοσοφίας. Το 1845 ανέλαβε καθηγητής στο Αυτοκρατορικό Πανεπιστήμιο Φρειδερίκου Γουλιέλμου, (μετέπειτα Πανεπιστήμιο Χούμπολντ) και τέσσερα χρόνια μετά, το 1849, ανέλαβε διευθυντής του Βασιλικού Αστεροσκοπείου της Πρωσίας.
Ο Ερρίκος Ντόβε υπήρξε επίσης ο ιδρυτής και διευθυντής του Μετεωρολογικού Ινστιτούτου του Βερολίνου. Στη διάρκεια της σταδιοδρομίας του δημοσίευσε πλήθος συγγραμμάτων που υπολογίζονται περισσότερα των 300. Εξ αυτών σημαντικότερα είναι ο «Νόμος των θυελλών», γνωστός και ως Νόμος Ντόβε, η «Διανομή της θερμότητας στην επιφάνεια της Γης», «Μετεωρολογικές έρευνες», κ.ά.
Υπήρξε μέλος της Βασιλικής Εταιρείας του Λονδίνου και της Πρωσικής Βασιλικής Ακαδημίας Επιστημών. Έτυχε σπουδαίων διακρίσεων. Πέθανε στις 4 Απριλίου του 1879. Το όνομά του έχει δοθεί σ΄ ένα κρατήρα της Σελήνης.
Ανεπτυγμένη χώρα

Ο όρος ανεπτυγμένη χώρα ή εξελιγμένη χώρα χρησιμοποιείται για να κατηγοριοποιήσει τις χώρες με ανεπτυγμένη οικονομία στις οποίες ο τριτογενής και ο τεταρτογενής τομέας βιομηχανίας επικρατούν.
Αυτό το επίπεδο της οικονομικής ανάπτυξης συνήθως μεταφράζεται σε υψηλό κατά κεφαλήν εισόδημα και υψηλό Δείκτη Ανθρώπινης Ανάπτυξης (ΔΑΑ). Χώρες με υψηλό Ακαθάριστο Εγχώριο Προϊόν ανά κεφαλή συνήθως ταιριάζουν με την παραπάνω περιγραφή.

Συνώνυμα

Σύγχρονοι όροι των συνώνυμων ανεπτυγμένη/προηγμένη χώρα περιλαμβάνουν προηγμένες βιομηχανικές χώρες, πιο ανεπτυγμένες χώρες (MDC) περισσότερο ανεπτυγμένες οικονομικά χώρες (MEDC), και προηγμένη χωρά ή μετά - βιομηχανική χωρά. Ο όρος βιομηχανοποιημένη χωρά μπορεί να είναι κάπως φιλόδοξος καθώς η αποβιομηχάνιση είναι μια συνεχής διαδικασία που είναι δύσκολο να προσδιοριστεί. Ο όρος περισσότερο ανεπτυγμένες οικονομικά χώρες χρησιμοποιείται από τους σύγχρονους γεωγράφους για να περιγράψει την κατάσταση των χωρών που θεωρούνται: περισσότερο ανεπτυγμένες οικονομικά. Η πρώτη βιομηχανοποιημένη χώρα ήταν η Αγγλία, ακολουθούμενη από τη Γερμανία, τη Γαλλία, το υπόλοιπο του Ηνωμένου Βασιλείου και από άλλες χώρες της Δυτικής Ευρώπης.

Προσδιορισμός

Η Ιαπωνία στην Ασία, ο Καναδάς και οι Ηνωμένες Πολιτείες στην Βόρεια Αμερική και η δυτικη Ευρώπη θεωρούνται ανεπτυγμένες περιοχές. Το Ισραήλ επίσης θεωρείται ως μια ανεπτυγμένη χώρα. Μια πιο αναλυτική ομάδα ``ανεπτυγμένων χωρών`` επίσης καλύπτει το Χονγκ Κονγκ, τη Σιγκαπούρη, την Νότια Κορέα και την Ταϊβάν. Το Χονγκ Κονγκ θεωρείται εδώ και καιρό αναπτυγμένο από το Διεθνές Νομισματικό Ταμείο (ΔΝΤ, IMF). Παρόλο που το Χονγκ Κονγκ ανήκει πλέον στην Κίνα (μια αναπτυσσόμενη χώρα) αυτά τα δύο θεωρούνται διεθνώς ως ξεχωριστές οικονομικές υπάρξεις.

Λίστα εύπορων χωρών

Παρόλο που δεν υπάρχει κάποιο συγκεκριμένο κριτήριο βάση του οποίου μια χώρα μπορεί να θεωρηθεί ανεπτυγμένη, διάφοροι οργανισμοί έχουν δημιουργήσει διάφορες κατηγορίες για τις οικονομικά πιο εύπορες χώρες. Το Διεθνές Νομισματικό Ταμείο αναγνωρίζει 31 ``ανεπτυγμένες οικονομίες`` ενώ η CIA αναγνωρίζει 34 ανεπτυγμένες οικονομίες. Η Παγκόσμια Τράπεζα αναγνωρίζει 60 χώρες με υψηλό εισόδημα που χαρακτηρίζονται ως ανεπτυγμένες ή αναπτυσσόμενες από τον ΟΗΕ.
Πέρνη Καβάλας

Γ.Α.Σ. Κεραυνός Πέρνης

Το χωριό διαθέτει ποδοσφαιρικό σύλλογο με την ονομασία «Γ.Α.Σ. Κεραυνός Πέρνης», ο οποίος ιδρύθηκε το 1977.
Ο σύλλογος του ομώνυμου χωριού έχει κατακτήσει συνολικά 2 πρωταθλήματα ΕΠΣ Καβάλας (2014,2018) και 1 Κύπελλο ΕΠΣ Καβαλας (2017).
Για πολλά χρόνια η ομάδα ήτανε στις μικρομεσαίες κατηγορίες της ΕΠΣ Καβαλας, όμως τα τελευταία χρόνια είναι ανάμεσα στις καλύτερες του νόμου και έχει παίξει καθοριστικό ρόλο στο Καβαλιωτικο ποδοσφαιρο.
Ο Κεραυνός Πέρνης είναι η 2η ομάδα απ τον δήμο Νέστου (μετά τον Νεστο Χρυσούπολης) που συμμετέχει σε επαγγελματικό επίπεδο στο ποδόσφαιρο.
Λευκά Όρη

Γεωμορφολογία

Το ανάγλυφό τους διαμορφώνει τα οροπέδια των Ομαλού, Ασκύφου και ένα πλήθος φαραγγιών, με γνωστότερο αυτό της Σαμαριάς. Επίσης κάποια ακόμη πλατώματα (π.χ Νιάτο), αλλά και αναρίθμητες χαράδρες, σπήλαια, βάραθρα, δολίνες, γκρεμούς και ρήγματα.

Κορυφές

Υψηλότερες κορυφές αποτελούν οι Πάχνες, Τρόχαρης (2.401 μ.), Μέσα Σωρός (2.397), Διπλή Θοδωρή (2.377), ενώ συνολικά 58 υπερβαίνουν τα 2.000 μέτρα. Κύριο χαρακτηριστικό τους είναι ένα εσωτερικό υψίπεδο στα 1.800-2.100 μέτρα, το οποίο περιβάλλεται από μία "θάλασσα" κορυφών. Εξαιτίας της ιδιαιτερότητας της μορφολογίας τους, ο αναβάτης οφείλει πάντα να διαθέτει γνώσεις και μέσα προσανατολισμού, δεδομένου ότι υφίσταται σοβαρή πιθανότητα να χαθεί.

Κλίμα

Δέχονται πολύ μεγάλα ετήσια ύψη βροχής (2.000 mm). Το καλοκαίρι ωστόσο επικρατεί πλήρης ξηρασία και ο ανεφοδιασμός του επισκέπτη με νερό (σε πηγές και ρυάκια από την τήξη του χιονιού) δυσχεραίνεται στα μεσαία και χαμηλά υψόμετρα.

Ανάβαση

Υπάρχουν αρκετές διαδρομές και τρόποι να προσεγγιστούν από τη νότια ή βόρεια πλευρά τους. Πάντως, περισσότερο ενδιαφέρον εμφανίζει η συνολική διέλευση του συγκροτήματος των Λευκών Ορέων, αντί για την ανάβαση σε κάποιες μεμονωμένες κορυφές. Ο χρόνος για την πρώτη εξαρτάται από την εποχή του έτους, σε κάθε περίπτωση απαιτούνται όμως αρκετές ώρες και πιθανή διανυκτέρευση στο ύπαιθρο.

Φαράγγια

Παράλληλα περίπου μεταξύ τους και με κατηφορική διεύθυνση προς τις νότιες ακτές στο Λιβυκό πέλαγος, συναντώνται ορισμένα από τα φαράγγια με το μεγαλύτερο ενδιαφέρον στην Ελλάδα, π.χ Αράδαινας (ανάμεσα στα ευρωπαϊκά με τα υψηλότερα τοιχώματα), Ελυγιά, Κλάδου (ή Δωμάτων, πλέον επιβλητικό και δύσβατο όλων), Σαμαριάς, Τρυπητής, και κάποια μικρότερου μήκους αλλά με πλούσια χλωρίδα: Αγίας Ειρήνης, (Ν)Ίμπρου, Σφακιανό (Βαρθολομά ή Λαγκό) κλπ. Η ημερήσια διάβαση καθενός τους, πρόκειται και από μόνη της για μία συνιστώμενη προοπτική εξόρμησης.

Ανθρώπινη παρουσία

Καταγράφεται συνεχής από τη Νεολιθική εποχή, όπως αποδεικνύουν οι αρχαιολογικές έρευνες. Κτίσματα της Βυζαντικής, Ενετικής και Οθωμανικής κατοχής σώζονται και εντός ακόμη του σημερινού οικιστικού ιστού των χωριών. Η απομόνωση και το άγριο του τόπου συνδυαζόμενα με το ελεύθερο φρόνημα και το φιλοπόλεμο των κατοίκων, ευνόησαν ώστε η ορεινή αυτή περιοχή να αποτελεί σχεδόν πάντοτε έναν από τους πυρήνες εκδήλωσης των εκάστοτε εξεγέρσεων, ορμητήριο και καταφύγιο των επαναστατημένων Κρητών.